Teretutvus ACE’i uute noorte töötajatega
Saage palun tuttavaks ACE Logisticsi uute noorte töötajatega: Helen Haug, Oksana Remets ja Katre Taal. Tütarlapsed on aastajagu ACE’is tööl olnud ning jätkanud samal ajal õpinguid kõrgkoolis. Juuni alguses kaitsesid nad kõik oma diplomitöid ning lõpetasid edukalt logistikaõpingud. Palusime neil pisut endast rääkida: kust nad pärit on, kuidas ACE’i tööle sattusid, mida vabal ajal meeldib teha jms.Helen oli erinevates sotsiaalmeedia allikates näinud ACE Logisticsi kuulutust ja otsustas kandideerida – viimasel päeval enne tähtaja kukkumist. Enda sõnul tal esialgu kindlat mõtet tööle asuda justkui polnudki. Kui ta aga Logistikaseminaril ACE Logisticsi töötuppa sattus, tegime spontaanselt intervjuu, millele peatselt järgnesid proovipäevad ja tööle asumine.Helen töötab ettevõttes müügiassistendina. Põhiülesanded on niisiis seotud klienditeenindusega, nt hinnapäringutega. Helen täidab ka mitmeid sekretäritöö ülesandeid.Helen on pärit Lõuna-Eestist, lõpetas Võru Kreutzwaldi gümnaasiumi. Järgnes Tallinna Tehnikaülikool. Lõputöö oli „Ekspedeerimisettevõtte teenuseportfelli laiendamise võimalusi ACE Logistics Estonia AS näitel”.Tööst vaba aega sisustab Helen peamiselt spordiga, hobina meeldib ka fotograafia.Oksana sai praktikakoha ACE Logisticsisse tänu Logistikaseminarile Narvas, kus ta tutvus ACE’i esindajatega. Pärast suvist praktikat pakkusime talle võimalust tööle jääda.Oksana töötab ACE’is müügiassistendina ning täidab ka sekretäri ülesandeid. Ta on pärit Tartust, kus lõpetas Tartu Vene lütseumi. Tallinna Tehnikakõrgkooli lõpetas Oksana cum laude. Lõputöö oli „Eesti-sisene kokku- ja jaotusveo kulude optimeerimine ACE Logistics Estonia AS-i näitel”.Vabal ajal meeldib Oksanale mootorrattaga sõita või sõpradega suhelda. Ta naudib aktiivset puhkust ja reisimist. Meeldib ka süüa teha ning uusi retsepte proovida.
Katre sooritas ACE’is nii kolmanda kui ka neljanda kursuse praktika ja töötab Saksamaa suuna veokorraldajana. Ta paneb töösse tellimusi ning jälgib saadetiste teekonda. Katre on pärit Kuusalu vallast, kus ta lõpetas Kuusalu keskkooli. Tallinnas lõpetas Katre Tallinna Tehnikaülikooli Eesti Mereakadeemia, kus õppis sadamamajandamise ja meretranspordi juhtimise eriala. Lõputöö oli „Konteineri rentimise tasuvus osasaadetiste vedamiseks Shanghai Baltikumi suunal ACE Logistics Estonia AS näitel”.
Katre hobi on harrastussport ja ta on lasteaialaste karatetreener.
Kolleegid Helenist, Oksanast ja Katrest:
Helenil peavad olema asjad kontrolli all ja kui kord ühe asja ette võtab, siis teeb seda ülima korralikkusega. Vabal ajal armastab tervislikku ja ilusat toitu, nii süüa kui pildistada . Elagu vitamiinid!
Katre on armas ja asjalik neiu, kes hoolimata oma malbest välimusest on kõva karateka, kes jagab oma oskusi ka väiksematele, neile oma tööst ülejäävast ajast trenne tehes. Sellele lisaks on tal palju asjatamist oma neljajalgse pereliikme Beytoniga.Oksana on üks vinge hing, ütleks isegi et kartmatu. Kui võtab pähe, siis teeb mootorratta load ära ja hakkab sõitma või siis otsustab keset ööd mõnd uut Eesti linna avastama minna. Tööasjades on aga kiire ja korralik. Merylin Põld
Katre – armas lilleke, säravate silmadega, tugeva iseloomuga ja pruuni vööga karates, peale tööd õpetab lasteaialastele enesekaitset.Helen – ilus tervisliku eluviisi ja smoothie fänn, teeb väga ilusad pilte.Oksana – väga naiselik motorratta fänn, lõpetas töö kõrvalt ülikooli cum laude, ta on väga tubli, õpib kiiresti ja omab raudseid närve.
Viktoria Tšernobrivaja
ACE Logisticsil on väga hea koostöö erinevate kõrgkoolidega, mille kaudu oleme saanud endale suveks parimad praktikandid, kellest enamus on jäänud meile ka tööle. Meie tublid koolilõpetajad on kõik väga kiire õppimisvõimega, tähelepanelikud, töökad ja kohusetundlikud. Noored on toonud ettevõttesse hulga särtsu ja energiat, mis mõjub väga positiivselt ka vanematele olijatele.
Martin Raud